Jhb-vrou skiet twee huisrowers doodEen van die rowers wat geskiet is. Foto: Glenvista-gpf ŉ Inwoner van Glenvista in die suide van Johannesburg het Maandagoggend twee vermeende rowers in haar huis doodgeskiet. Bruce Lennox, woordvoerder van die Glenvista-gemeenskappolisiëringsforum, het aan Maroela Media gesê die vrou en haar man, vermoedelik in hul 50’s, is omstreeks 04:20 deur drie gewapende mans wat klapmusse gedra het, oorval terwyl hulle geslaap het. “Die verdagtes het die egpaar in hul slaapkamer oorweldig en gedreig om hulle dood te skiet,” het Lennox gesê. “Die vrou kon daarin slaag om haar gelisensieerde vuurwapen in die hande te kry, waarna sy twee van die mans geskiet het. Albei is op die toneel dood. Een se liggaam is in die slaapkamer aangetref en die ander een net buite die huis se voordeur.” Lennox het gesê die derde verdagte kon daarin slaag om te ontsnap en is steeds soek. Sover vasgestel kan word, word net ŉ skootrekenaar vermis. Hy het gesê die Mondeor-polisie het op twee vuurwapens, wat in die verdagtes se besit was, beslag gelê. Ao. Jerbes de Bruyn, polisiewoordvoerder, het die voorval aan Maroela Media bevestig. Hy het gesê die polisie ondersoek ŉ saak van huisroof en moord. “Dit is roetine in ŉ geval waar iemand doodgeskiet is, dat ŉ moorddossier oopgemaak word. As die ondersoek gedoen is sal die nasionale vervolgingsgesag besluit of die skieter vervolg gaan word,” het De Bruyn gesê.